Folketing
2003-04-11

I SF synes vi, det er godt, at Kristeligt Folkeparti har fremsat det her forslag, og vi kan tilslutte os intentionerne i det. Forslaget falder jo i to dele, dels et forslag om at aktivere lovens mulighed for at bruge positiv særbehandling, dels et forslag, der handler om råd og nævn. Jeg synes, det er rigtigt at få aktiveret lovens mulighed for positiv særbehandling, og jeg synes, det er godt, at ministeren har været heroppe i dag og sige, at hun har en bekendtgørelse ude til høring. Det er helt klart, at vi har manglet en bekendtgørelse, der gør det muligt for de enkelte ressortministre at handle og for deres institutioner at anvende positiv særbehandling, uden at man skal igennem det filter, at man skulle over gennem Ligestillingsministeriet og have dispensationen. Det har i mange år været meget besværligt at komme til at anvende positiv særbehandling.